Роден е на 12 август 1946 г. в Михайловград в семейството на ятак на партизански отряд и шивачка. Дядо му по майчина линия е участник в Септемврийското въстание през 1923 г. Завършва основно образование в родния си град и Политехническа гимназия (Природоматематическа гимназия) със засилено изучаване на математика и физика. През 1969 г. завършва висше образование във ВМЕИ (ТУ) – София, специалност „инженер по електрификация на транспорта“. Започва трудовия си път в Локомотивно депо – Бургас, по-късно е на ръководна работа в Авиоремонтен завод в Михайловград. През периода 1973 – 1977 г. е втори секретар на ОК на ДКМС в родния си град; 1977 – 1979 г. завършва двегодишна школа в АОН – Москва. През 1980 – 1986 г. е секретар на окръжната организация на професионалните съюзи в Михайловград. Избран е за председател на ИК на ОбНС Михайловград през март 1986 г. и остава на този пост до февруари 1988 г., след което е заместник-председател. От началото на 90-те години остава без работа, занимава се с ремонт на автомобили, през периода 1992 – 2000 г. е директор на дружество „Булгарлизинг АД“ – клон Монтана. Работи като главен механик и директор по техническите въпроси на фабрика за фурнир - с. Говежда 2000 - 2005 г. и инженер по двигатели с вътрешно горене в „НАИД ЕООД“ гр. Монтана 2006 - 2010 г. Пенсионира се през 2010 г.